  Майя Бывальцева Удмуртиысь Кун Кенешысь депутатъёслэн ӧризы мер палата сярысь выль катӵектосэз толсуре ортчоно сессиын эскерыны дэмлаз. Али ужась ужкагазэз кужымысьтыз потэмен лыдъяны кулэ. Выль федерал кат ужаны кутскемен, улосвылын но выльзэ кутыны кулэ. 8-тӥ шуркынмонэ со сярысь вераз элькун парламентысь йӧскалык политикая, мер кышкыттэмлыкъя, регламентъя но ужез радъянъя ялан ужась ӧрилэн кивалтӥсез Энвиль Касимов. Элькун катлэн ӵектосэз федерал катрадлыкъя дасямын. Удмуртилэн Кун Кенешысьтыз депутатъёс сое одӥгаз сессиязы эскерозы, кулэ луиз ке, тупатонъёс пыртозы но кутозы. «Катэз эскерыны сётэ Удмурт Элькунлэн тӧроез. Со туж кулэ кат. Туннэ вераны луэ, асьмелэн мер палатамы институт сямен пӧрмиз. Кунысь мукет улосвылъёсын сярысь, асьмеос палатаез вазьгес кылдытӥмы. Но туннэ мер палата сярысь выль федерал кат потӥз бере, асьме ужкагазэз солэн куронъёсызъя тупатыны кулэ, улосвыл ужоскетъёсты лыдэ басьтыса», — валэктӥз Энвиль Касимов. Удмуртиысь тӧролэн но кивалтэтлэн администрациысьтызы пуш политикая управленилэн кивалтӥсезлэн воштӥсез Ирина Руль верамъя, улосвыл катэ выльдӥськонъёс пыртӥсько — мер палатаез кылдытонын аспӧртэм эсэпъёс: 16 кандидатура улосвыл тӧролэсь, 16 — Кун Кенешлэсь (вуж катъя Кун Кенеш мер палатаез кылдытонэ ӧз пыриськылы — ред.) но эшшо 16 — элькунысь мер огазеяськонъёслэсь. Кыкетӥез выльдӥськон: мер палаталэн, кун ужъюртын сямен, ӧнерчиослэсь аппаратэз кылдоз, азьвыл со чакламтэ вал. Кызьы вераз депутатъёслэн ӧризылэн кивалтӥсез Энвиль Касимов, нырысь чакланъёсъя, аппаратлэн ар ӵоже ужамезлы 5 миллион манет котыр кулэ луоз. Выль катӵектос Кун Кенешлэн толсуре ортчоно сессияз эскеремын луыны быгатоз. ВАТСАН Удмуртилэсь мер палатазэ 2007-тӥ арын кылдытӥзы. Солэн ёзчиосыз ужало нырысетӥ пленарной кенешысен кык ар ӵоже. Отчы 48 адями пыре. Со калыкын тодмо адямиос, граждан кичӧлтонъёсты улонэ пыӵатонын трос тыршем муртъёс: мер огазеяськонъёслэн азьветлӥсьёссы, тодосчиос, вӧсьлыкын ужасьёс. Тегъёс: ЭнвильКасимов Удмуртия КунКенеш депутатъёс Мерпалата  